S-141/2019

Mál þetta, sem dómtekið var 17. apríl sl. er höfðað með ákæru, útgefinni af lögreglustjóranum á höfuðborgarsvæðinu 26. febrúar 2019, á hendur X, kt. 000000-0000, [...], [...], fyrir eftirtalin umferðarlagabrot framin á árinu 2018:

I.

Umferðarlagabrot með því að hafa, aðfaranótt fimmtudagsins 25. febrúar, ekið bifreiðinni [...] óhæf til að stjórna henni örugglega vegna áhrifa ávana- og fíkniefna (í blóði mældist 425 ng/ml af kókaíni, í þvagi mældist kókaín) vestur Engihjalla og síðan norður Álfabrekku í Kópavogi, uns aksturinn var stöðvaður skömmu síðar.

Telst brot þetta varða við 1. mgr., sbr. 2. mgr., 45. gr. a., sbr. 100. gr., umferðarlaga nr. 50/1987.

II.

Umferðarlagabrot með því að hafa, mánudaginn 5. mars, ekið bifreiðinni [...] óhæf til að stjórna henni örugglega vegna áhrifa lyfja (í blóði mældist 50 ng/ml af klónazepam) og óhæf til að stjórna henni örugglega vegna áhrifa ávana- og fíkniefna (í blóði mældist 335 ng/ml af kókaíni, í þvagi mældist kókaín) suður Reykjanesbraut í Kópavogi uns aksturinn var stöðvaður skömmu síðar á Reykjanesbraut við Smáralind.

Teljast brot þessi varða við 1. mgr., sbr. 2. mgr., 44. gr. og 1. mgr., sbr. 2. mgr., 45. gr. a., allt sbr. 100. gr., umferðarlaga nr. 50/1987.

III.

Umferðarlagabrot með því að hafa, mánudaginn 23. júlí, ekið bifreiðinni [...] óhæf til að stjórna henni örugglega vegna áhrifa lyfja (í blóði mældist 46 ng/ml af alprazólam) og óhæf til að stjórna henni örugglega vegna áhrifa ávana- og fíkniefna (í blóði mældist 250 ng/ml af amfetamíni og 245 ng/ml af kókaíni, í þvagi mældist amfetamín, kókaín og metamfetamín) á bifreiðastæði við Þórðarsveig nr. 30 í Reykjavík.

Teljast brot þessi varða við 1. mgr., sbr. 2. mgr., 44. gr. og 1. mgr., sbr. 2. mgr., 45. gr. a., allt sbr. 100. gr., umferðarlaga nr. 50/1987.

IV.

Umferðarlagabrot með því að hafa, sunnudaginn 2. september, ekið bifreiðinni [...] óhæf til að stjórna henni örugglega vegna áhrifa ávana- og fíkniefna (í blóði mældist 150 ng/ml af kókaíni, 25 ng/ml af MDA, 300 ng/ml af MDMA og 0,5 ng/ml af tetrahýdrókannabínól, í þvagi mældist MDMA, kókaín og tetrahýdrókannabínólsýra) og fyrir að hafa haft einum farþega of mikið í bifreiðinni norður Skeiðarvog í Reykjavík, við Mörkina, uns aksturinn var stöðvaður skömmu síðar.

Teljast brot þessi varða við 1. mgr., sbr. 2. mgr., 45. gr. a. og 2. mgr. 73. gr., allt sbr. 100. gr., umferðarlaga nr. 50/1987.

V.

Umferðarlagabrot með því að hafa, aðfaranótt þriðjudagsins 25. september, ekið bifreiðinni [...] óhæf til að stjórna henni örugglega vegna áhrifa ávana- og fíkniefna (í blóði mældist 285 ng/ml af kókaíni, í þvagi mældist kókaín) og án þess að hafa haft ökuskírteini meðferðis um Jaðarsel í Reykjavík uns aksturinn var stöðvaður skömmu síðar í Jaðarseli við Jafnasel.

Teljast brot þessi varða við 1. mgr., sbr. 2. mgr., 45. gr. a. og 1. mgr. 48. gr., allt sbr. 100. gr., umferðarlaga nr. 50/1987.

Þess er krafist að ákærða verði dæmd til refsingar, til greiðslu alls sakarkostnaðar og sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Verjandi ákærðu krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í [...]. Samkvæmt framlögðu sakavottorði, dagsettu 21. febrúar 2019, var ákærða dæmd í 18 mánaða fangelsi með dómi Héraðsdóms Reykjaness hinn 25. október 2018 fyrir stórfellt fíkniefnalagabrot, en þar af voru 15 mánuðir skilorðsbundnir í þrjú ár. Að öðru leyti hefur ákærða ekki gerst sek um refsiverða háttsemi. Ákærða er í máli þessu sakfelld fyrir að hafa í fimm skipti á tímabilinu 25. febrúar - 25. september 2018 ekið undir áhrifum ávana- og fíkniefna, þar af í tvö skipti einnig undir áhrifum slævandi lyfja, sem og önnur umferðarlagabrot. Öll þau brot er ákærða er sakfelld fyrir í máli þessu voru framin áður en fyrrgreindur dómur féll og verður ákærðu því dæmdur hegningarauki í samræmi við 78. gr. almennra hegningarlaga nr. 19/1940.

Með hliðsjón af framangreindu, sakarefni þessa máls, sem og ákvæðum 77. gr. almennra hegningarlaga nr. 19/1940, þykir að mati dómsins ekki ástæða til að gera ákærðu sérstaka refsingu í máli þessu.

Með vísan til lagaákvæða í ákæru er ákærða svipt ökurétti í þrjú ár frá birtingu dóms þessa að telja.

Ákærða greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 126.480 krónur, að meðtöldum virðisaukaskatti, og 732.836 krónur í annan sakarkostnað.

Af hálfu ákæruvaldsins flutti málið S-kvk-nf H. B-x-x saksóknarfulltrúi f. h. K-kk-ef S-kk-ef E-kk-ef saksóknarfulltrúa.

Þ-kvk-nf L-kvk-nf aðstoðarmaður dómara, kveður upp dóminn.

D Ó M S O R Ð:

Ákærðu, er ekki gerð refsing í máli þessu.

Ákærða er svipt ökurétti í þrjú ár frá birtingu dómsins að telja.

Ákærða greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 126.480 krónur og 732.836 krónur í annan sakarkostnað.

Þ-kvk-nf L-kvk-nf